Landbou-minister verdedig omstrede aanmerkingsTina Joemat-Pettersson Tina Joemat-Pettersson, minister van landbou, bosbou en visserye, wou Maandag nie verskoning vra vir die omstrede opmerkings wat sy oor stakende Wes-Kaapse plaasarbeiders gemaak het nie. Joemat-Pettersson het skriftelik reageer op die parlementêre vraag wat aan haar gestel is en gesê die beroep wat sy gedoen het dat alle klagtes teen stakende werkers laat vaar moet word, is geregverdig. “Elke kriminele saak of aanklag wat teen ‘n plaasarbeider aanhangig gemaak is, moet teruggetrek word,” het sy gesê toe sy verlede maand duisende werkers in De Doorns toegespreek het. Verskeie werkers is tydens die gewelddadige staking in hegtenis geneem. Debbie Schafer, LP vir die Demokratiese Alliansie (DA), het Joemat-Pettersson gevra op watter gronde sy dit baseer dat plaaswerkers nie in hegtenis geneem moet word of vervolg moet word vir kriminele oortredings nie. Sy het Maandag reageer dat protesaksie in sommige gevalle gedrag kan insluit wat as “wetteloos” beskou kan word. “Dit maak sulke gedrag egter nie onwettig nie. Ek sal nie wil sien dat plaasarbeiders geviktimiseer of vir sulke gedrag in hegtenis geneem moet word nie, selfs wanneer dit wetteloos kan voorkom, en my aanmerkings is in dié lig gestel,” het Joemat-Pettersson gesê. Sy het toe ‘n onderskeid getref tussen die begrippe “wetteloos” en “onwettig”, wat sinonieme is. “Waar ‘n aksie onwettig is, en die oortreders uitgeken kan word, moet die nodige stappe deur die polisie gedoen word. Wettelose gedrag is nie ‘n kriminele oortreding nie, alhoewel sekere aksies wel kan wees,” het sy gesê.